It-tabib tal-President tal-Istati Uniti qal li Donald Trump m'għadux ta' riskju li jittrasmetti l-virus lil oħrajn. Dan kien l-ewwel aġġornament tat-tabib Sean Conley dwar saħħet Trump mill-Ħamis 'l hawn. Kmieni s-Sibt, il-President Amerikan indirizza lill-partitarji fil-White House. Din kienet l-ewwel dehra tiegħu fil-pubbliku minn meta ddaħħal l-isptar pożittiv għall-Covid-19. Kienu bosta li esprimew tħassib li l-President jista' jkun li għadu fi stat fejn jittrasmetti l-virus lil ħaddieħor wara li qatta tliet ijiem l-isptar. Iżda t-tabib tiegħu qal li l-aħħar testijiet li saru fuq il-President juru li m'hemmx aktar evidenza li l-virus huwa attiv jew li qed jirreplika. Qal ukoll li l-ammont ta' virus qed jonqos iżda ma qalx jekk Trump irriżultax negattiv għall-Covid-19.